Yhdysvaltain puolustusministeriö kertoo pudottaneensa äärijärjestö Isisin tunneleihin valtavan GBU-43-pommin, jota kutsutaan myös "kaikkien pommien äidiksi".

MC-130-kone pudotti pommin torstai-iltana Achinin alueelle Nangarharin maakuntaan Itä-Afganistanissa.

Pentagonin edustajan Adam Stumpin mukaan pommia käytettiin nyt ensi kertaa taisteluissa.

Kyseessä on Yhdysvaltain armeijan voimakkain pommi, joka ei ole ydinpommi.

GBU-43 –pommi painaa liki 10 tonnia. Sitä testattiin ensimmäisen kerran maaliskuussa 2003, vain päiviä ennen Irakin sotaa.

Pommin tehosta ei saatu heti selvyyttä.

– Pommimme kohteet olivat tunnelit ja luolat, joita pitkin Isis-taistelijat pääsivät vapaasti liikkumaan ja hyökkäämään Yhdysvaltojen sotaneuvonantajia ja afgaanijoukkoja vastaan, valkoisen talon tiedottaja Sean Spicer sanoi tiedotustilaisuudessa.

Viime viikolla Yhdysvaltain sotilas kuoli samaisella alueella Isistä vastaan suunnatussa pommi-iskussa.

– Nyt otimme käyttöön kaikki mahdolliset keinot, joilla voimme estää siviiliuhrit ja miestappiot, Spencer sanoi.

Isis-taistelijoiden määrästä Afganistanissa on eri arvioita. Yhdysvallat arvioi maassa olevan vain 700 Isis-taistelijaa, kun taas afganistanilaisviranomaisten mukaan heitä on noin 1500.

Lähteet: Reuters, AFP

Juttua muokattu 14.4. klo 6.53: Tarkennettu, että kyseessä on Yhdysvaltain armeijan voimakkain pommi, joka ei ole ydinpommi.